屯堡人

屯堡人係喺貴州嘅江南漢族移民，歸於穿青人呢類族群，又嗌、。佢哋係駐守西南嘅漢族官兵後裔，所謂「屯」指軍隊駐地，「堡」指平民居所，不過屯同堡無區別，西出貴陽百十公里就會見到佢哋呢種軍事、民居合一嘅石屋建筑。屯堡係最初雲貴漢人移民嘅據點。

移民史

背景 
1381年，即係大明開國第14年，各地嘅軍閥勢力都平定曬，就剩雲貴同遼東嗟，雲貴係元朝梁王把匝剌瓦爾密嘅地頭。當年農曆九月，明太祖朱元璋派名將傅友德、藍玉、沐英兵分兩路攻雲貴。

十二月，明軍攞咗普定，貴州啲部族歸曬降，部隊就按計劃進軍雲南啦，點知無耐，歸降嘅部族叛亂。之後幾年，明軍行開下嗟，啲人就反叛，於是沐英向皇帝提出「調北征南」：將呢批江南、中原嘅精銳部隊長駐雲貴，學似漢代嘅屯田噉，平時耕田自養，出事就直接打仗。於是有十幾萬南征軍士作為明代第一批屯堡移民過去雲貴。

調北征南 
想軍心穩定，靠屯田有糧喫重未夠。朱元璋就覺得要令呢班將士「有親屬相依之勢，有生理相安之心」，於是落令連佢哋啲親屬都要移民過去，於是就有第二批嘅移民。當時入貴州嘅士兵約12萬，加埋軍屬有42萬人，組成咗個軍屯體系。

軍屬係冚家搬趄，大批老嫩婦孺跋山涉水，艱難過行軍，所以之間互助、乃至結拜好多。比如今日安順嘅平壩縣有個天龍屯堡，由四姓張、陳、沈、鄭開創，四姓先祖都係軍屬，佢哋喺洞庭湖埋岸，一齊行古驛道入貴州，同舟共濟、克服艱險，為此四姓先祖都改名一齊叫做「征定」，流過天龍屯堡條河都叫做征定河。

明初貴州比較蠻荒，軍屯安定咗重要好多人來開發。於是政府鼓勵百姓移民西南，叫「就寬鄉」政策：除咗畀地、減稅，官府重出銀起有防禦功能嘅石堡來組織民屯。不過雖然政策優惠，始終故土難離，貴州又蠻荒，無咁多人自願去。於是湖廣等地方就「三丁抽一」強制移民。於是軍屯之外多咗民屯。

此外重有商屯：鹽原本係國家專賣嘅高利潤商品，朝廷爲咗改善邊境軍糧唔夠嘅狀況，畀啲商人去邊境販運糧草，然後許可呢啲商人賣鹽。不過長途運糧成本高、風險大，有啲商人乾脆請農民喺邊境當地墾荒、種軍糧，來換得賣鹽許可。

分佈 
主要係安順，有300幾處屯堡，密度最高係七眼橋鎮，百幾平方公里內有40幾個屯堡，重保存得好好。

文化 
屯堡人大部分來自江南，尤其係南京，因為來自京師，所以叫「京族」，來到一個落後嘅異域，就有種心理優越：唔同當地民族通婚，亦唔多同外界交流，屯堡內外嘅生活方式好唔同，即係文化孤島。「應天府乃我故鄉，有我族人，有我良田美宅」，呢種優越令佢哋好珍視傳統，結果保存咗六百年前嘅大明遺風，成為古代文化嘅現代遺留。

建筑 
屯堡民居大多係磚石屋，以四合院爲單位，不過條村係有整體設計嘅，著眼於軍事功能。巷嘅兩邊都有石門，有外敵侵入條村，關埋石門就韞住佢啦。巷嘅牆壁有好多窿仔，用來監視、攻擊外敵。雖然係有軍事功能，不過細節上亦都精緻，比如垂花門、鏤空隔窗呢啲建筑元素，就係江南嘅木雕、石雕。

地戲 
地戲係屯堡人特有嘅戲，由「軍儺」發展以來。「儺」原本係戴住面具跳嘅祈福驅鬼儀式，軍儺用來喺軍中跳以振軍心。屯堡地戲重保存住戴面具、攞兵器嘅特點，題材主要係三國、楊家將啲戰爭故事。因為係軍隊後裔，所以文化尚武。

衣冠 
佢哋重保存住大明衣冠，無受清朝剃髮易服嘅影響，到接近20世紀時依然係純正漢服。不過後來因為同外界接續多咗，服飾有啲滿化，不過依然係明代鳳陽唐裝。不過因為漢服失傳咗好耐，佢哋著住漢服返南京尋祖時畀人以為係少數民族。

女人嘅髮髻係三綹頭，又叫鳳凰頭，後來啲漢人唔認得佢哋係漢族，以為佢哋係苗人，於是嗌佢哋做「鳳頭苗」。

啲女人追隨朱元璋個老婆大腳馬皇后，所以唔纏足，亦都畀其他族群笑做「大腳女」。

語言 
佢哋有祖訓「離鄉不離腔」，重講緊明代江南話，至今同老式南京話同聲同氣。

攷 
600年前從南京石灰巷遷出，貴州屯堡娘娘尋根
屯堡：苗嶺上最後的大明遺民
安順屯堡研究網
屯堡文化網

貴州
南京
唐人